Innsamlinger

## **Innhold**

* Arrangement-innsamling
* Innsamling i sosiale medier
* Folkefinansiering

## Arrangement-innsamling

Det er et utall ulike typer arrangementer som kan gi inntekt til menigheten. Her er det bare fantasien og etikken som setter grenser. Disse innsamlingsformene er ofte arbeidskrevende, men kan også inkludere mange mennesker som ellers ikke deltar så aktivt i menighetens liv. Vær flink til å spørre om deltakelse fra så mange som mulig. Man må ikke kunne fremsi en trosbekjennelse for å delta som frivillig på et arrangement.

Det er viktig at menigheten setter i system, dette å **se** og**takke** dem som bidrar. Det kan til og med være lurt å ha en som har et spesielt ansvar for å se og takke (særlig ved større arrangement). Det er så lett å takke dem som gjør noe som mange ser, ofte blir de som gjør noe i bakgrunnen glemt. **En menighet må se og takke også de som er i bakgrunnen.**

Denne type arrangementer kan også enkelt bli sponset av ulike aktører innen næringsliv, ved at de f.eks. gir gevinster til basarer, låner ut varebilen til loppemarked osv.

Eksempel på ulike arrangementer er basarer, loppemarked, lotterier.

En annen type arrangement er sponsede arrangementer hvor deltaker ber om et beløp for eksempel for hver km han/hun sykler/løper etc. Dette er en type arrangement hvor det ofte er enklere å inkludere barn og ungdom, samt deres foreldre, tanter onkler og besteforeldre som sponsorer.

I Høvåg menighet samarbeider menigheten med det lokale idrettslaget og arrangerer et HÅP løp hvert år til inntekt for menighetens misjonsprosjekt/prosjekt i sør, hvor ulike bedrifter betaler noen kroner hver for hver deltaker man greier å få til å løpe 5 eller 10 kilometer. Jo flere som menigheten og idrettslaget får til å delta, desto mer penger til prosjektet.

## Innsamling i sosiale medier

Facebook og andre sosiale medier kan også brukes til å samle inn gaver til bestemte aktiviteter og prosjekter i menigheten. Dette koples ofte sammen med anledningsgaver og settes i gang av privatpersoner som ønsker å støtte et tiltak i menigheten. Folk i menigheten må da bruke det som i Facebook heter «Personlig innsamlingsaksjon». Mange har opprettet innsamlingsaksjoner til ideelle organisasjoner som Kirkens Nødhjelp eller til Misjonsorganisasjonen hvor man har misjonsprosjekt, men dette er ikke mulig å gjøre til egen menighet.

Man kan likevel bruke Facebook og ha Vipps som responsmulighet. Viktig at du kanskje lager en egen Kategori for dette prosjektet (se mer om kategorier under Adm. Og betalingsløsninger). Viktig å få frem Vipps nr. tydelig. Når du lager et oppslag med Vippsnummer, merker du oppslaget som en «kunngjøring» i den perioden du vil at dette skal ligge på topp på menighetens facebook side. Det viktigste å huske med sosiale medier er at spredning må planlegges. Avtale gjerne med 10-15 personer at de deler innlegget på sin facebook.

Det er også mulig å bruke både SMS og mail til å spre et budskap som menigheten har laget for å skaffe nye faste givere eller enkeltgaver. Det viktige er at det er enkeltpersoner som sender videre til sine venner og IKKE menigheten som sender ut til mange eposter eller mobilnummer de har på egne lister.

## Folkefinansiering

Folkefinansiering eller det som kalles crowd funding på engelsk er en relativ ny innsamlingsform i Norge, og har ikke blitt like stort som en del andre land. Det dreier seg om at menigheten selv eller privatpersoner starter en innsamling til et bestemt formål. I Norge er det tre aktører som er størst på dette:

[bidra.no](http://www.bidra.no/) [spleis.no](http://www.spleis.no/) [minaksjon.no](http://www.minaksjon.no/)

Det er de som starter en innsamlingsaksjon på en av disse plattformene som må promotere og spre budskapet. Sosiale medier, e-post og SMS egner seg godt til å få budskapet ut med link til selve aksjonen.

Det kan være en fordel om prosjektene man samler inn til ikke er for store, men at man da heller bør dele opp slik at man når målene relativt raskt.